Perlu daftar jika mahu hulur sumbangan
ADENG IDRUS LIMBANG: Pertubuhan atau persatuan bukan kerajaan(NGO) yang mahu menyumbang
kepada masyarakat yang memerlukan semasa arahan Perintah Kawalan Pergerakan
(PKP) perlu mendaftar dengan Jabatan Kebajikan Masyarakat atau Jawatankuasa
Pengurusan Bencana Bahagian dan Daerah di tempat masing-masing. Timbalan Ketua Menteri, Datuk Amar Awang Tengah Ali Hasan yang
mempengerusikan mesyuarat Jawatankuasa Pengurusan Bencana Bahagian Limbang di
sini semalam, menegaskan perkara itu perlu untuk memastikan segala bantuan atau
sumbangan diselaras oleh agensi bertanggungjawab. Beliau yang juga Pengerusi Jawatankuasa Kecil Rantaian Bekalan Makanan
turut menasihatkan supaya tidak ada yang mengambil kesempatan dengan mengadakan
kutipan derma dalam apa sahaja bentuk tujuan tertentu. Oleh itu masyarakat perlu lebih waspada supaya tidak terpedaya dengan orang
yang mengambil kesempatan dan mereka yang mahu memecah belahkan masyarakat. Sementara itu Residen Bahagian Limbang, Ir Ahmad Denney Ahmad Fauzi
mengesahkan tidak menerima sebarang permohonan permit kebenaran mengutip derma. Beliau menasihatkan masyarakat supaya melaporkan kepada pihak berkuasa jika
ada pihak yang memungut derma tanpa permit kebenaran daripada Polis dan Residen
Bahagian Limbang. Ini adalah sesuatu yang tidak wajar dan turut menasihatkan mana-mana
individu atau NGO untuk berhubung dengan Jabatan Kebajikan Masyarakat di
Limbang atau Lawas. 
See author's posts
